钦定古今图书集成/理学汇编/文学典/第165卷 > 徐师曾文体明辩 > 《跋吴中丞家传》朱子
## 钦定古今图书集成/理学汇编/文学典/第165卷 > 徐师曾文体明辩 > 《跋吴中丞家传》朱子

故御史中丞吴公，刚直之操，著于大观、政和之间，事
具《国史略》，与此传相表里。其有不合，则传闻之异辞
尔。至其论荐游御史、毛谏议、胡文定公，皆一世名士，
足以见公之知人。其荐胡公，而徽宗亟以手札审其
名氏，又足以见圣主急贤之美意。则皆不见于史，而
独此书为可考焉，是不可以无传也。光禄公与胡公
游，有朋友之谊，见于胡公所与《吕兵书手简》。而熹先
君子亦雅相敬重，尝赠以诗，有“问讯袖中医国手，不
应长与一筇闲”之句。今读曾尚书所为铭识又如此。
呜呼！其亦可谓贤父子矣。其族孙芾出此书以见示，
因书其后，以示公之族党，尚思有以继其遗烈云。庆
元丙辰正月二十四日。